|  |
| --- |
| **KÖRNYEZETTAN** |

# Képzési forma, munkarend: alapképzés, nappali és levelező

# Képzési idő: 6 félév

**Érettségi követelmény:** biológia vagy fizika vagy földrajz vagy informatika vagy kémia vagy matematika vagy természettudomány vagy szakmai előkészítő tárgy (elektronikai alapismeretek, gépészeti alapismeretek, informatikai alapismeretek, környezetvédelmi-vízgazdálkodási alapismeretek, közgazdasági alapismeretek)

# A szakképzettség oklevélben szereplő megnevezése: alkalmazott környezetkutató

# Specializációk: hulladékgazdálkodás, természetkutató

# A képzés célja: olyan alkalmazott környezetkutatók képzése, akik korszerű természettudományos szemléletmódjuk, a nemzetközi kapcsolattartáshoz és a szakirodalom feldolgozásához szükséges idegen nyelvtudásuk, valamint matematikai, informatika, kémiai, fizikai, földtudományi és biológiai ismereteik birtokában képesek a környezettudomány alkalmazott szintű művelésére, ismereteik közvetlen gyakorlati alkalmazására, környezetügyi munkavégzésre. Továbbá kellő mélységű elméleti ismeretekkel rendelkeznek a képzés második (MSc) ciklusban történő folytatásához.

# Az ideális jelentkező: fogékony a környezetvédelmi problémák iránt, kreatív és kihívást lát az új dolgok megismerésben; akar és képes tenni a környezet jobbá tétele és az élhető környezet megóvása érdekében; érdeklik és ismeri a természet szépségeit és a problémák gyakorlatias megközelítését részesíti előnyben; igényli a természet–társadalom–gazdaság összetett rendszerének megismerését; szeretné a technika vívmányait megismerni és a környezetvédelem szolgálatába állítani; szívesen részt vesz hazai és külföldi terepgyakorlatokon, természetvédelmi tanulmányutakon.

# Nyelvi követelmények: az alapfokozat megszerzéséhez legalább egy élő idegen nyelvből államilag elismert, középfokú (B2) komplex típusú nyelvvizsga vagy azzal egyenértékű érettségi bizonyítvány vagy oklevél megszerzése szükséges.

# Továbbtanulási lehetőségek, doktori képzés: valamennyi környezettant MSc szinten képző intézményben; a környezettan BSc tanári szakiránya az MSc szintű tanárképzést készíti elő; környezettan szakirányban az okleveles környezetkutató valamint annak más szakterületekkel kombinált változatában.

# A szakma szépségei: a környezettan szak egy olyan interdiszciplináris tudomány, amely a környezettudomány rejtelmeibe vezeti be a hallgatókat, melynek gyakorlati fontosságát napjainkban már egyáltalán nem lehet elvitatni. Nagyon sokakban fogalmazódik meg az igény, hogy ne csak címszavak szintjén legyen tisztában a környezetvédelmi problémákkal, hanem mélyebb megértés alapján a környezetvédelmi problémák gyakorlati kezelésére is alkalmassá váljon. Csak úgy lehet a környezetünket megóvni, illetőleg a környezetvédelem fontosságát másokkal is megértetni, ha magunk is átfogó és sokirányú ismeretekkel rendelkezünk. Ezt a célt a környezettan szakos képzés megvalósítja, és a képzés gyakorlatorientált megközelítésén keresztül a problémamegoldást helyezi előtérbe. A hazai és külföldi terepgyakorlatok, üzemi gyakorlatok, kirándulások és természetbejárások, melyek a Környezettudományi Tanszék szervezésében kerülnek lebonyolításra, alkalmasak a természet szépségeinek és értékeinek megismertetésére.

# Elhelyezkedési esélyek és lehetőségek:

A Természetkutató specializáción végzettek elsősorban a különböző terepen végzendő feladatok iránt érdeklődnek, így a fontosabb felvevőterületek, az erdészetek, nemzeti parkok, zöld hatóság, erdei iskolák, társadalmi szervezetek. A gyakorlati képzés számos intézménnyel és vállalattal együttműködési megállapodás keretében folyik.

A Hulladékgazdálkodás specializáción végzettek elhelyezkedése elsősorban a mesterséges környezetben, a műszaki-technikai szakterületen, esetleg közvetlenül az ipari termelésben lehetséges. A közvetlen elhelyezkedés és a rövid idejű speciális továbbképzésre való felkészültség számukra legalább egy évtizedig biztos lehetőségnek tűnik a munkaerőpiacon való érvényesülésre.

A környezettan szakos tanárokra a közoktatásban és a civil szférában van igény.